Medicii din Braşov au reuşit ceea ce autorităţile nu pot să facă de ani buni. Două paturi pentru marii arşi au fost inaugurate la Spitalul Judeţean de Urgenţă Braşov şi au fost dotate din sponsorizări. Dacă victimele tragediei din Colectiv ar fi beneficiat de ele, şi evident de cele 11 paturi din Capitală, de la Spitalul Floreasca şi la Spitalul de Arşi, poate ar fi avut o şansă în plus la viaţă.

Sorina Pintea, ministrul Sănătăţii: „Aici s-au întâmplat lucuri extraordinare ... am inaugurat în cadrul secţiei de chirurgie plastică două paturi de mari arşi, foarte utile sistemului naţional. De azi avem 13 paturi. A fost o investiţie a sponsorilor şi a spitalului judeţean şi a consiliului judeţean. Un exemplu că se poate!”

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Ministrul Sănătăţii, Sorina Pintea, s-a declarat plăcut surprinsă de reuşita medicilor de la Spitalul Judeţean din Braşov. Cu atât mai mult cu cât întreaga investiţie a fost realizază doar cu bani proveniţi din donaţii şi sponsorizări.

Lidia Sanda Punkosti - asistent medical principal: „Aici totul este de ultima generatie, poate foarte bine fi urmărit de tot personalul, de medici, asistente, infirmiere care sesizează fiecare neconformităţi care se pot produce, aparatele ne atrag atenţia”.

Totodată, a fost amenajată o sală pentru spălare şi tratament şi întreg spaţiul destinat noii secţii de arsuri grave a fost renovat.

Dan Grigorescu - şeful secţiei de chirurgie plastică: „Oferă condiţii de izolare perfectă bolnavului ars. Iar acesta este un pat de terapie intensivă, care are alături de el toate facilităţile”.

Pacienţii cu arsuri grave vor putea fi trataţi acolo chiar şi două luni. Ca apoi, în funcţie de evoluţia stării de sănătate, să fie transferaţi într-un alt salon.

Dan Grigorescu - şeful secţiei de chirurgie plastică: „Fiecare pat este important, aşa cum fiecare viaţă este importantă. Ţinând cont că pe un astfel de pat se pot rula de-a lungul unui an mai mulţi pacienţi, importanţa este multiplicată. Se pare că sunt, din cunoştinţele mele, singurele paturi şi singura organizare de acest fel din ţară în momentul de faţă”.

Investiţia totală de la spitalul din Braşov se ridică la aproape 70.000 de euro. Asta în condiţiile în care, pentru un singur "mare ars", costurile pe care le-a plătit România în străinătate pentru tratamentul victimelor din Colectiv şi nu numai se ridică la peste 100.000 de euro.